KOMMISSIONENS FORORDNING (EF) Nr. 984/97 af 30. maj 1997 om afslutning af undersøgelsen vedrørende omgåelse af de antidumpingforanstaltninger, der indførtes ved Rådets forordning (EØF) nr. 993/93 og (EØF) nr. 2887/93 på importen af visse elektroniske vægte med oprindelse i Japan og Singapore, ved import af dele deraf samlet i Det Europæiske Fællesskab og om ophævelse af registreringen af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9, 13 og 14,

efter konsultation i Det Rådgivende Udvalg, og

ud fra følgende betragtninger:

A. ANMODNING

(1) Kommissionen indledte den 31. august 1996 ved Kommissionens forordning (EF) nr. 1718/96 (3) en undersøgelse i henhold til artikel 13 i forordning (EF) nr. 384/96 (i det følgende benævnt »grundforordningen«) af den påståede omgåelse af den antidumpingtold, der indførtes med hensyn til Teraoka Seiko Co. Ltd (Japan) og Teraoka Weigh-System PTE Ltd (Singapore) ved Rådets forordning (EØF) nr. 993/93 (4) og (EØF) nr. 2887/93 (5), ændret ved forordning (EF) nr. 2937/95 (6), på importen af visse elektroniske vægte med oprindelse i Japan og Singapore, ved import af dele deraf, som senere anvendes til samling af disse vægte i Fællesskabet, og pålagde toldmyndighederne i henhold til artikel 13, stk. 3, og artikel 14, stk. 5, i grundforordningen at registrere importen af den vare, der er omfattet af denne undersøgelse.

Undersøgelsen blev iværksat på grundlag af en klage indgivet den 19. juli 1996 på vegne af følgende selskaber:

- Bizerba GmbH & Co. KG

- Campesa SA

- Dataprocess SpA

- Dataprocess Industria SpA

- Testut SA

- Lutrana SA

- GEC Avery Ltd

- Maatschappij van Berkel's Patent BV

- Brevetti van Berkel SpA.

(2) Anmodningen indeholdt i overensstemmelse med artikel 13, stk. 3, i grundforordningen bevis for, at antidumpingtolden på importen af elektroniske vægte med oprindelse i Japan og Singapore kunne omgås ved en samleproces i Fællesskabet. Beviset blev anset for at være tilstrækkeligt til at berettige iværksættelsen af en undersøgelse.

(3) Den påståede omgåelse består i import af dele, som anvendes til samling i Fællesskabet af elektroniske vægte til brug i detailhandelen med numerisk angivelse af vægt, enhedspris og pris at betale, med eller uden printeranordning for disse tre angivelser (i det følgende benævnt »elektroniske vægte«). Disse elektroniske vægte henhører under KN-kode 8423 81 50, og de pågældende dele (i det følgende benævnt »dele til elektroniske vægte«) tariferes i øjeblikket under KN-kode ex 8423 90 00.

(4) Kommissionen underrettede officielt myndighederne i Japan og Singapore såvel som de klagere, eksportører, importører og den samlevirksomhed, som den vidste var berørt af sagen, og sendte spørgeskemaer til de eksportører, importører og den samlevirksomhed i Fællesskabet, der er nævnt i klagen. De pågældende selskaber fremsatte deres synspunkter skriftligt og anmodede om at blive hørt mundtligt af Kommissionen, hvilket blev imødekommet.

(5) Undersøgelsen omfattede perioden fra 1. juli 1995 til 30. juni 1996.

(6) Kommissionen modtog fuldstændige besvarelser fra følgende selskaber:

i) Eksportører af dele til elektroniske vægte

- Teraoka Seiko Co. Ltd (Japan) (i det følgende benævnt »Teraoka Seiko«) *

- Teraoka Weigh-System PTE Ltd (Singapore) (i det følgende benævnt »Teraoka WS«) *

- Shanghai Teraoka Electronic Co., Ltd (Folkerepublikken Kina)

ii) Importører, samlevirksomhed og selskaber, som sælger de samlede elektroniske vægte

- Digi Nederland BV (Purmurend, Nederlandene) (i det følgende benævnt »Digi Nederland«)*

- Circuit Technology Woerden BV (Woerden, Nederlandene) (i det følgende benævnt »CTW«) *

- Keylard Produktie BV (Purmurend, Nederlandene) (i det følgende benævnt »Keylard«) *

- Carrin & Co. NV (Antwerpen, Belgien) *

- Digi Waagenvertrieb GmbH (Tyskland)

- Digi France SA (Frankrig)

- Digi Europe Ltd (Det Forenede Kongerige) (i det følgende benævnt »DEL«).

(7) Kommissionen indhentede alle de oplysninger, som den anså for nødvendige, og aflagde kontrolbesøg hos de selskaber, der er angivet med en stjerne.

B. UNDERSØGELSENS OMFANG

(8) Ifølge artikel 13, stk. 1, første punktum, i grundforordningen kan den gældende antidumpingtold udvides til også at gælde for importen af dele fra det land, der er omfattet af foranstaltninger, når gældende foranstaltninger omgås. Det fremgik af nærværende undersøgelse, at den påståede omgåelse bestod i en samleproces i Fællesskabet, og formålet med undersøgelsen var at fastslå, om kriterierne i artikel 13, stk. 2, i grundforordningen var opfyldt.

C. RESULTATERNE AF UNDERSØGELSEN

1. Omgåelsens art: Samling i Fællesskabet

(9) Det blev ved undersøgelsen fastslået, at samleprocessen i virkeligheden blev foretaget af tre hollandske selskaber, som arbejder tæt sammen og tilhører samme fælles gruppe. Det første selskab (CTW) samler trykte kredsløb til en lang række forskellige formål, herunder også til anvendelse i elektroniske vægte. Selskabet indkøber dele til sådanne trykte kredsløb fra uafhængige leverandører og i betydeligt omfang også hos Keylard, et datterselskab. Keylard samlede to modeller til »Digi« (»Digi« er det varemærke, som Teraoka Seiko, Teraoka WS og deres forretningsmæssigt forbundne selskaber markedsfører de elektroniske vægte under), elektroniske vægte af dele, som bortset fra de færdige trykte kredsløb indkøbt fra CTW, indkøbtes direkte hos Teraoka Seiko eller Teraoka WS. I et tredje forretningsmæssigt forbundet selskab (Digi Nederland) blev der udviklet softwareplatform til elektroniske vægte af den bedste kvalitet, som solgtes i Fællesskabet, og der fandt færdiggørelsesprocesser sted, som fortrinsvis bestod i at »skræddersy« elektroniske vægte, både med hensyn til hardware og software, til kunder i Fællesskabet. Den således samlede vare solgtes så enten via Digi Nederland på det hollandske marked og via sidstnævntes datterselskaber på det belgiske, franske og tyske marked eller via DEL (Det Forenede Kongerige), et selskab, som fuldstændigt kontrolleres af Teraoka Seiko, på andre markeder i Fællesskabet.

2. Betingelserne i artikel 13, stk. 2

i) Artikel 13, stk. 2, litra a): Start eller væsentlig stigning i samleprocesserne siden eller umiddelbart forud for indledningen af antidumpingundersøgelsen

(10) Den samleproces, der er omhandlet i betragtning 9, startede i januar 1995, dvs. helt klart efter indledningen af antidumpingundersøgelserne vedrørende Japan (proceduren indledtes den 26. februar 1991) og Singapore (proceduren indledtes den 10. januar 1992).

Mere specifikt fremgik det af dokumenter fra kontrolbesøgene, at Teraoka Seikos beslutning om at betro samlingen af to modeller af Digi elektroniske vægte til Keylard/Digi Nederland blev truffet med henblik på indledning af en undersøgelse vedrørende overvæltning af tolden (som indledtes den 11. maj 1994) med hensyn til elektroniske vægte med oprindelse i Singapore og på grund af den formodede store sandsynlighed for, at der faktisk ville blive indført en told mod overvæltning på eksporten til Fællesskabet af elektroniske vægte fremstillet af Teraoka WS. Dette fremgik af en ændring i handelsmønstret for den vigtigste model af elektroniske vægte, som samles af Keylard/Digi Nederland, ved at Teraoka WS's eksport til Fællesskabet af sådanne færdige elektroniske vægte i vid udstrækning blev erstattet med samme selskabs eksport til Fællesskabet af dele til elektroniske vægte.

ii) Artikel 13, stk. 2, litra b) - reglen om 60 % af værdien af dele: delene fra det land, for hvilket der gælder foranstaltninger, »udgør mindst 60 % af den samlede værdi af de dele, der indgår i den samlede vare«

(11) Værdien af delene til elektroniske vægte blev generelt baseret på købspriserne på delene, når de leveres til samlevirksomheden, dvs. en pris leveret fabrik. Da det konstateredes, at CTW, Keylard og Digi Nederland var forretningsmæssigt forbundne og funktionsmæssigt indbyrdes afhængige virksomheder, som arbejder tæt sammen i forbindelse med samling af elektroniske vægte, blev de anset for at være dele af én økonomisk enhed, der tilsammen udgjorde samlevirksomheden. Derfor blev delene identificeret i princippet og deres værdi fastlagt på det tidspunkt, hvor de første gang blev bragt ind i denne økonomiske enhed. Der blev således ikke taget hensyn til overførsel inden for gruppen af dele og halv- eller helfærdige varer med henblik på fastsættelsen af delenes værdi. Der blev dog i påkommende tilfælde taget hensyn til værditilvæksten for delene, efter at de var blevet bragt ind i den økonomiske enhed, i forbindelse med fastsættelsen af værditilvæksten (jf. betragtning 15 og 16).

(12) Alle dele til elektroniske vægte, som skulle samles af Keylard, eksporteredes direkte til Keylard af Teraoka WS eller Teraoka Seiko, bortset fra de trykte kredsløb, som blev købt hos det hollandske datterselskab CTW. Det blev fastslået, at alle dele til elektroniske vægte, som Keylard indkøbte på denne måde, i højere grad var blevet anvendt til den samling af Digi elektroniske vægte, som Keylard foretog, end til noget andet formål som f.eks. i forbindelse med reparationer.

(13) Kommissionen fastslog, at de priser, som anvendtes af eksportørerne af dele til elektroniske vægte til samlevirksomheden, var priser i normal handel, dvs. højere end produktionsomkostningerne plus en rimelig fortjeneste for dele fremstillet af eksportøren eller højere end eksportørernes egen indkøbspris og med mulighed for en rimelig fortjeneste. Inden kontrolbesøgene blev eksportører og importører af de pågældende dele til elektroniske vægte anmodet om at fremlægge yderligere dokumentation for delenes oprindelse som omhandlet i artikel 24 i Rådets forordning (EØF) nr. 2913/92 (7), senest ændret ved forordning (EF) nr. 82/97 (8). Beviserne blev efterprøvet på stedet, og det viste sig at være nødvendigt med nogle få rettelser.

(14) Som resultat af denne undersøgelse fastslog Kommissionen, at værdien af dele med oprindelse i Japan og Singapore var højere end 60 % af den samlede værdi af alle dele til de elektroniske vægte, der samledes i undersøgelsesperioden.

iii) Artikel 13, stk. 2, litra b) - reglen om en værditilvækst på 25 %: »omgåelse anses under ingen omstændigheder for at finde sted, når værditilvæksten til de indførte dele i løbet af samle- og/eller færdiggørelsesprocessen overstiger 25 % af fremstillingsomkostningerne«

(15) Værditilvæksten til delene blev generelt fastlagt som summen af udgifterne til arbejdskraft og generelle fabriksomkostninger, der påløb inden for den økonomiske enhed, der er omhandlet i betragtning 11, med hensyn til delene til elektroniske vægte, når de første gang blev bragt ind i den økonomiske enhed for at blive samlet til Digi elektroniske vægte. Salgs- og administrationsomkostninger samt generelle omkostninger, fortjeneste og dele, som angiveligt fik oprindelse i Fællesskabet, blev i princippet ikke betragtet som værditilvækst som omhandlet i artikel 13, stk. 2, litra b), i grundforordningen. Den således fastlagte værditilvækst blev derefter udtrykt i procent af fremstillingsomkostningerne, der hovedsagelig består af værdien af alle dele, baseret på prisen leveret fabrik i normal handel for disse dele (se betragtning 11-14), plus værditilvæksten til delene i forbindelse med samle- eller færdiggørelsesprocessen.

(16) Det konstateredes, at den således fastlagte værditilvækst i undersøgelsesperioden oversteg tærskelen på 25 %, der er omhandlet i artikel 13, stk. 2, litra b), i grundforordningen. Derfor kunne samleprocessen ikke anses for at udgøre en omgåelse som omhandlet i artikel 13 i grundforordningen. Kommissionen besluttede derfor at afslutte undersøgelsen uden at udvide de gældende antidumpingforanstaltninger.

iv) Betingelserne i artikel 13, stk. 2, litra c)

(17) Undersøgelsen afsluttes, da det konstateredes, at værditilvæksten i samleprocessen oversteg 25 %, og det ikke blev anset for at være nødvendigt at resumere Kommissionens resultater med hensyn til artikel 13, stk. 2, litra c).

D. AFSLUTNING AF UNDERSØGELSEN

(18) På baggrund af ovenstående forekommer det hensigtsmæssigt at afslutte denne undersøgelse vedrørende omgåelse uden at udvide de eksisterende antidumpingforanstaltninger. Den registrering af importen af dele til elektroniske vægte, der indførtes ved forordning (EF) nr. 1718/96, bør derfor ophøre, og den pågældende forordning vil blive ophævet.

(19) Det Rådgivende Udvalg er blevet hørt og gjorde ikke indsigelse.

(20) Interesserede parter blev underrettet om de væsentligste kendsgerninger og betragtninger, på grundlag af hvilke Kommissionen havde til hensigt at afslutte undersøgelsen og fik lejlighed til at fremsætte bemærkninger, og der blev taget hensyn til deres bemærkninger -

UDSTEDT FØLGENDE FORORDNING:

Artikel 1

Den undersøgelse vedrørende omgåelse af den antidumpingtold, der indførtes med hensyn til Teraoka Seiko Co. Ltd (Japan) og Teraoka Weigh-System PTE Ltd (Singapore) på visse elektroniske vægte med oprindelse i Japan og Singapore ved Rådets forordning (EØF) nr. 993/93 og (EØF) nr. 2887/93, ved import af dele deraf, som senere anvendes i samlingen af disse vægte i Fællesskabet, som indledtes ved Kommissionens forordning (EF) nr. 1718/96, afsluttes.

Artikel 2

Kommissionens forordning (EF) nr. 1718/96 ophæves.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. maj 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. L 221 af 31. 8. 1996, s. 50.

(4) EFT nr. L 104 af 29. 4. 1993, s. 4.

(5) EFT nr. L 263 af 22. 10. 1993, s. 1.

(6) EFT nr. L 307 af 20. 12. 1995, s. 30.

(7) EFT nr. L 302 af 19. 10. 1992, s. 1.

(8) EFT nr. L 17 af 21. 1. 1997, s. 1.